Der var noget at komme efter for alle aldersgrupper, da Løgstør Open Air afslørede tre af hovednavnene på årets koncert. MGP-show til børnene, Nik & Jay til de lidt ældre og endelig Gnags til den ældre generation. Det var de navne, der kom fra, da Løgstør Open Air fredag løftede sløret for halvdelen af navnene til årets Open Air Festival, der afholdes på Løgstør Stadion d. 16. august. - Nik & Jay er jo virkelig hotte for tiden og sælger mange plader, så dem er vi utroligt tilfredse med at have fået med, siger Jørgen Knudsen, der er formand for Løgstør Open Air-gruppen. Med aldersspredningen er arrangørerne tro mod deres koncept - familiekoncerten. - Det er med vilje, at vi har lagt MGP-show først på dagen og Gnags til sidst, så kan børnene blive sendt over til bedsteforældrene, mens forældrene bliver og ser Gnags om aftenen, siger Jørgen Knudsen. Der mangler endnu tre navne på plakaten. De bliver offentliggjort omkring onsdag d. 20. februar. - Det bliver to relativt nye bands og så en gammel traver i dansk musik, fortæller Jørgen Knudsen

Referat:
Løgstør Open Air afslører tre navne - og venter med de sidste tre